মুখ্যমন্ত্রী হিসেবে শপথ গ্রহণ করার পরেই কার্যত প্রধানমন্ত্রী নরেন্দ্র মোদীর দেখানো পথে হাঁটতে শুরু করেছেন উত্তর প্রদেশের নতুন মুখ্যমন্ত্রী যোগী আদিত্যনাথ। ইতিমধ্যেই রাজ্যের সমস্ত মন্ত্রীদের অস্থাবর সম্পত্তির তালিকা জমা দেওয়ার জন্য নির্দেশ দিয়েছেন তিনি। 
কিন্তু যে যোগী আদিত্যনাথ নিজে একজন সন্ন্যাসী, তাঁর নিজের সম্পত্তির পরিমাণ কত? একটি সর্বভারতীয় সংবাদমাধ্যমের প্রতিবেদন অনুযায়ী, ২০১৪ সালে লোকসভা নির্বাচনের আগে দায়ের করা হলফনামায় যোগী আদিত্যনাথ জানিয়েছিলেন, তাঁর কাছে মোট ৭২ লক্ষ টাকার সম্পত্তি ছিল। যার মধ্যে তিরিশ হাজার টাকা ছিল নগদে। দিল্লি এবং গোরক্ষপুরে তাঁর ছ’টি ব্যাঙ্ক অ্যাকাউন্টে মোট ২২ লক্ষ ছিল। সেই সময়ে তাঁর কাছে থাকা একটি রিভলবার এবং রাইফেলের দাম ছিল যথাক্রমে এক লক্ষ এবং আশি হাজার টাকা। এছাড়াও সেই সময়ে তাঁর কাছে দু’টি স্মার্টফোন, একটি ২ হাজার টাকা মূল্যের হাতঘড়িও ছিল। 
এই মুহূর্তে যোগী আদিত্যনাথ তিনটি গাড়ির মালিক। তার মধ্যে একটি টাটা সাফারি, একটি ইনোভা এবং ২০১৪ সালে ২১ লক্ষ টাকায় কেনা একটি ফরচুনার গাড়ি রয়েছে। 
আরও পড়ুন
যোগী আদিত্যনাথের রাজ্যে এবার মেয়েদের ‘আওয়াজ’ দিলেই ‘রোমিওদের’ অভিনব শাস্তি
গোরক্ষ পীঠের মহন্ত যোগী আদিত্যনাথের নামে অবশ্য কোনও জমি নেই। নিজের পারিবারিক সূত্রে পাওয়া বা অন্য কোনও বাড়ির মালিকও নন যোগী। তার কোনও ঋণও নেই। 
১৯৯৪ সালে সন্ন্যাসী হিসেবে দীক্ষা নেওয়া যোগী আদিত্যনাথ ১৯৯৮ সালে প্রথমবার সাংসদ নির্বাচিত হন। তার পর থেকে টানা পাঁচবার সাংসদ নির্বাচিত হয়েছেন তিনি। সেই হিসেবে তাঁর সম্পত্তির পরিমাণ নিয়ে খুব বেশি প্রশ্ন তোলার অবকাশ নেই বিরোধীদের।
দেখুন ভিডিও